b'\n_START_ARTICLE_\nVestuv\xc4\x97s Kanoje (Veronese)\n_START_SECTION_\nIstorija\n_START_PARAGRAPH_\nMil\xc5\xbeini\xc5\xa1k\xc5\xb3 matmen\xc5\xb3 (apie 67\xc2\xa0m\xc2\xb2 ploto) paveiksl\xc4\x85 Paolui Veronezei u\xc5\xbesak\xc4\x97 Venecijos San Giorgio Maggiore vienuolyno vienuoliai 1562\xc2\xa0m. Paveikslas tur\xc4\x97jo u\xc5\xbeimti vis\xc4\x85 vienuolyno refektoriumo sien\xc4\x85. Paveikslas tur\xc4\x97jo kaboti 2,5\xc2\xa0m auk\xc5\xa1tyje ir sukurti iliuzin\xc4\xaf erdv\xc4\x97s prat\xc4\x99simo \xc4\xafsp\xc5\xabd\xc4\xaf. Paolas Veronez\xc4\x97 dirbo ties paveikslu 15 m\xc4\x97nesi\xc5\xb3. Darbe jam tikriausiai pad\xc4\x97jo brolis Benedetto Caliari. Paveikslas tapo vienu \xc5\xbeinomiausi\xc5\xb3 Veronez\xc4\x97s k\xc5\xabrini\xc5\xb3. Vienuolis Benedetto Guidi po paveikslo pakabinimo mini, kad visi skulptoriai, tapytojai ateina jo pasi\xc5\xbei\xc5\xabr\xc4\x97ti po 3, 4 ir 6 kartus ir Paolas nusipeln\xc4\x97 \xe2\x80\x9eam\xc5\xbeinos \xc5\xa1lov\xc4\x97s\xe2\x80\x9c. 1797\xc2\xa0m. Napoleono nurodymu paveikslas buvo konfiskuotas ir pergabentas \xc4\xaf Pranc\xc5\xabzij\xc4\x85, perkeltas \xc4\xaf Luvro muziej\xc5\xb3. Napoleono kareiviai prie\xc5\xa1 tai perpjov\xc4\x97 drob\xc4\x99 per pus\xc4\x99._NEWLINE_Po Napoleono kar\xc5\xb3 paveikslas taip ir nebuvo gr\xc4\x85\xc5\xbeintas \xc4\xaf Italij\xc4\x85 d\xc4\x97l didel\xc4\x97s pa\xc5\xbeeidim\xc5\xb3 tikimyb\xc4\x97s transportavimo metu. Vietoj jo \xc4\xaf Venecij\xc4\x85 buvo pasi\xc5\xb3sta pranc\xc5\xabz\xc5\xb3 dailininko \xc5\xa0arlio Le Breno tapyta kopija (dabar Venecijos akademijos galerijose). 1992\xc2\xa0m. liepos 3 d. restauracijos metu, bandant pakabinti drob\xc4\x99, ji nuvirto ger\xc4\x85ja puse ir buvo supl\xc4\x97\xc5\xa1yta 5 vietose. Visuomen\xc4\x97s pasipiktinim\xc4\x85 suk\xc4\x97l\xc4\x97 Luvro bandymas nusl\xc4\x97pti \xc4\xafvyk\xc4\xaf, ypa\xc4\x8d kai dar prie\xc5\xa1 por\xc4\x85 dien\xc5\xb3 li\xc5\xabties metu pro stog\xc4\x85 ant jos buvo pratek\xc4\x97j\xc4\x99s vanduo. \xe2\x80\x9eVestuv\xc4\x97s Kanoje\xe2\x80\x9c Luvre kabo tame pa\xc4\x8diame kambaryje kaip ir \xe2\x80\x9eMona Liza\xe2\x80\x9c.\n_START_SECTION_\nPaveikslo tema\n_START_PARAGRAPH_\nVestuv\xc4\x97s Kanoje vaizduoja Naujojo Testamento istorij\xc4\x85, kai Kristus buvo pakviestas \xc4\xaf vestuves, kuriose atliko savo pirm\xc4\x85j\xc4\xaf stebukl\xc4\x85 \xe2\x88\x92 pavert\xc4\x97 vanden\xc4\xaf vynu. Anot istorijos, puotoje \xc4\x97m\xc4\x97 baigtis vynas ir Kristus papra\xc5\xa1\xc4\x97 tarn\xc5\xb3 pripildyti indus vandeniu ir pasi\xc5\xablyti atsigerti puotos \xc5\xa1eimininkui. \xc5\xa0is pasteb\xc4\x97jo, kad induose yra ne vanduo, o vynas. \xc5\xa0i istorija laikoma aliuzija \xc4\xaf eucharistij\xc4\x85. Paveikslo centre vaizduojamas Kristus, jis apsuptas Mergel\xc4\x97s Marijos, mokini\xc5\xb3, to meto Venecijos auk\xc5\xa1tuomen\xc4\x97s, klerk\xc5\xb3, tarn\xc5\xb3 ir liaudies. Kai kurie veik\xc4\x97jai vilki senovinius drabu\xc5\xbeius, kiti, daugiausia moterys, puo\xc5\xa1nius Veronez\xc4\x97s laik\xc5\xb3 venecijieti\xc5\xa1kus r\xc5\xabbus. Drob\xc4\x97je pavaizduota apie 130 veik\xc4\x97j\xc5\xb3, d\xc4\x97l kai kuri\xc5\xb3 i\xc5\xa1 j\xc5\xb3 tapatybi\xc5\xb3 yra kilusi\xc5\xb3 \xc4\xafvairi\xc5\xb3 sp\xc4\x97lioni\xc5\xb3 ir legend\xc5\xb3. Galima atpa\xc5\xbeinti \xc4\xafvairias istorines asmenybes \xe2\x88\x92 imperatori\xc5\xb3 Karol\xc4\xaf V, sulton\xc4\x85 Suleiman\xc4\x85 I, Anglijos karalien\xc4\x99 Marij\xc4\x85, Tikima, kad 4 centre s\xc4\x97din\xc4\x8di\xc5\xb3 muzikant\xc5\xb3 portretuose pavaizduoti draugai dailininkai Ticianas (su dvigubu bosu), Tintoretas ir Jakopas Basanas (su fleita), bei pats Veronez\xc4\x97 su violon\xc4\x8dele. Puotos vadovu tikriausiai vaizduojamas Veronez\xc4\x97s labai gerbtas literatas Pietro Aretino su vyno taure._NEWLINE_Paveiksle Veronez\xc4\x97 pavaizdavo mil\xc5\xbeini\xc5\xa1k\xc4\x85 puot\xc4\x85. To meto San Giorgio Maggiore vienuolynas buvo labai turtingas ir aristokrat\xc5\xb3 remiamas. Vienuolyno piet\xc5\xabs toli gra\xc5\xbeu nebuvo asketi\xc5\xa1ki ir savo valgi\xc5\xb3 \xc4\xafvairove ma\xc5\xbeai skyr\xc4\x97si nuo aristokrat\xc5\xb3 puot\xc5\xb3. Vie\xc5\xa1os puotos buvo proga parodyti \xc5\xa1eiminink\xc5\xb3 status\xc4\x85. Ant stalo kiekvienam puotaujan\xc4\x8diam pavaizduota vieta su l\xc4\x97k\xc5\xa1te, \xc5\xa1akute ir peiliu. Paveiksle sumaniai derinta religin\xc4\x97 simbolika su to meto puot\xc5\xb3 ir vestuvi\xc5\xb3 atributais. Drob\xc4\x97s kompozicija perskirta \xc4\xaf dvi horizontalias dalis. Vir\xc5\xa1utin\xc4\x97je vaizduojamas m\xc4\x97lynas dangus su debesimis, apatin\xc4\x97je \xe2\x88\x92 puotaujantys veik\xc4\x97jai. Architekt\xc5\xabriniai elementai, kaip korintieti\xc5\xa1ki kapiteliai, primena to meto Andrea Palladio architekt\xc5\xabr\xc4\x85. Paveiksle daug naudoti ypa\xc4\x8d brang\xc5\xabs importuoti oran\xc5\xbeiniai, raudoni da\xc5\xbeai. Dangaus m\xc4\x97lyn\xc4\x97 tapyta lapis lazuli m\xc4\x97lynais da\xc5\xbeais.'